text: [{"text_idx": "#000000", "text": "In sha Allah Ilma namaa daandii qajeelumma,gammachuu fi milkaa'innaa itti akeekudha."}, {"text_idx": "#000001", "text": "jalqabaa namoota itti waamu qabnuudha. Yoo tawhiida kana fudhatan wanta isa\nbooda jiru kan akka salaata, zakaa fi kan birootti ni waamna. Ergamaan Rabbii\n(SAW) yommuu Mu\u2019aaziin gara Yaman ergan akkana jedhaniin:"}, {"text_idx": "#000002", "text": "\u201cGara Rabbiin malee haqaan gabbaramaan akka hin jirree fi ani Ergamaa Rabbii akka ta\u2019e ragaa bahuutti isaan waami. Yoo isaan kana tole jedhan, Rabbiin guyyaa fi halkan hunda salaata shan isaan irratti dirqama akka godhe isaan barsiisi. Yoo isaan kana tole jedhan, Rabbiin qabeenya isaanii keessatti zakaa dureeyyi isaan irraa fuudhamee hiyyeeyyi isaaniitiif kennamu isaan irratti dirqama akka godhe isaan barsiisi.\u201d Sahiih Al-Bukhaari 1395"}, {"text_idx": "#000003", "text": "Akkuma hadiisa sahiih ta\u2019e kanarraa arginu wanti jalqaba namoota itti waamu qabnu, Laa ilaah illallah dha. Sababni isaas, hojiin namni hojjatu laa ilaah illallah irratti hundaa\u2019a. Namni yoo laa ilaah illallah qabaate hojiin isaa fudhatama argata. Ta\u2019uu baannan, salaatee soome, zakaa kenne namoota rakkatoo gargaaree, hojiin isaa Rabbiin biratti fudhatama hin qabu."}, {"text_idx": "#000004", "text": "Kanaafu, tawhiinni hundee amanti waan ta\u2019eef namni waa\u2019ee isaa sirritti beeku fi barachuu qaba. Islaamni amanti tokkicha tawhiida (Rabbiin tokkichoomsu) irratti ijaarrameedha. Yeroo darbe waa\u2019ee iimaana fi Islaamaa haala wali galaatin jechoota gabaaboon ilaalle turre. Mee har\u2019a itti fufuun hiika Islaamaa caalatti ragaa waliin haa ilaallu. Hiika Islaamaa sirritti yoo hubanne laa ilaah illallah haala salphaan hubanna. Ta\u2019uu baannan, hiika laa ilaah illallah hubachuuf karaa dheeraa deemna. Hiika Islaamaa ilaalchise wanti yeroo darbe ilaalle fi kan asi gaditti ilaallu wanta wal jabeessan malee wanta wal faallessu miti."}, {"text_idx": "#000005", "text": "Hiika IslaamaaIslaamni amanti Rabbiin ilma namaatiif filateedha, isaan ala amanti biraa nama irraa hin fuudhu. Hundeen jecha Islaamaa: jecha \u201caslama\u201d jedhuudha. Aslama jechuun harka kennu, masakamuu fi hojii qulqulleessuudha. Ingiliffaan \u201csubmit, surrender\u201d"}, {"text_idx": "#000006", "text": "Rabbiin subhaanahu wa ta\u2019aalaa ni jedha:"}, {"text_idx": "#000007", "text": "\u201cSamiiwwanii fi dachii keessa kan\njiru hundi fedhiinis ta\u2019i dirqamaan Isaaf harka kennee osoo jiruu diinii\nRabbiitiin ala kan biraa barbaadu? Isaan hundu garuma Isaatti deebifamu.\u201d"}, {"text_idx": "#000009", "text": "Guyyaa Qiyaamaa uumamtoonni hundu garuma Isaatti deebifamuun hojii hojjataniif mindeefamu. \u201cIsaan hundu garuma Isaatti deebifamu.\u201d Kuni Rabbiin irraa akeekachiisa. Gooftaa murtii Isaa jalaa dheessuun hin jirre, amanti Inni itti ajaje irraa dabuun nama qaruuteef hin malu. Dirqamaan Rabbiif harka kennuun dura filannoon Isaaf harka kennuutu isaaf caala.[1] Namni filannoo ofiitin Rabbiif harka kennee fi Isaaf ajajame, adabbii jalaa baha. Namni dide immoo yommuu adabbii cimaa argu, dirqamaan waan Isaaf harka kennuuf, adabbii jala bahuu hin danda\u2019u."}, {"text_idx": "#000010", "text": "Aayah biraa keessatti waa\u2019ee hundee jecha Islaamaa kan ta\u2019e aslama jedhu ilaalchise akkana jedha:"}, {"text_idx": "#000011", "text": "kenni\u201d isaan jedhe, innis \u201cGooftaa aalamaatiif harka kenne\u201d jedhe [yaadadhu].\u201d"}, {"text_idx": "#000012", "text": "Rabbiin subhaanahu wa ta\u2019aalaa Nabii Ibraahimiin, \u201cHarka kenni\u201d jedheen. Kana jechuun \u201cibaadaa naaf qulqulleessi, ajajamuun Naaf gadi jedhi.\u201d Nabii Ibraahimis (aleyh salaam) ni jedhe, \u201cGooftaa aalamaatiif harka kenne.\u201d Kana jechuun uumamtoota hunda Kan dhuunfate, too\u2019atu fi qindeessuuf ajajamuun gadi jedhe, ibaadaa qulqulleesse.[2] Ammas aayah biraa keessatti waa\u2019ee jecha aslama ilaalchise ni jedha:"}, {"text_idx": "#000013", "text": "\u201cEeyyen! Namni toltu kan hojjatu ta\u2019ee fuula isaa Rabbiif kenne, mindaan isaa Gooftaa isaa bira isaaf jira. Sodaan isaan irra hin jiru, isaan hin gaddanis.\u201d Suuratu Al-Baqarah 2:112"}, {"text_idx": "#000015", "text": "Kana booda \u201cIslaama\u201d jechuun osoo itti hin qindeessinii fi of hin tuulin Rabbii olta\u2019aaf harka kennuu qulqulluu [harka kennuu] dha."}, {"text_idx": "#000016", "text": "Sheykhul Islaam ibn Taymiyaan (rahimahullahu) ni jedha: \u201cIslaama jechuun gabrichi wanta biraatiif osoo hin ta\u2019in Rabbiif harka kennuudha. Namni Rabbii fi wanta biraatiif harka kenne, mushrika ta\u2019a. Namni Rabbiif harka hin kenniine immoo mustakbir (kan of tuulu) ta\u2019a. lamaan isaanitu faallaa Islaamati.\u201d (Majmuu al-fataawaa 10/195)"}, {"text_idx": "#000017", "text": "Amantiin Islaamaa hiika lama of keessaa qaba, lamaan kanaan ala dhaabbachu hin danda\u2019u:1-Harka kennuu, masakamuu, ajajamuu, hordofuudha. Faallaan kanaa \u201cOf tuuludha.\u201d 2-Ikhlaasa (hojii qulqulleessu). Faallaan kanaa shirkiidha."}, {"text_idx": "#000018", "text": "Islaamni osoo homaa Rabbiitti hin qindeessinii fi Isaaf masakamuu irraa of hin tuulin Rabbii tokkichaaf harka kennuudha. Of tuuluun ibliisa (sheyxaanaa) Islaama keessaa isa baasee kaafira isa taasise. Rabbiin olta\u2019aan ni jedha:"}, {"text_idx": "#000019", "text": "\u201cYommuu Malaaykotaan \u201cAadamiif sujuudaa\u201d jenne [yaadadhu]. Ibliisa malee isaanis ni sujuudan. [Ibliisni] didee fi of tuulee kaafiroota irraa ta\u2019e.\u201d Suuratu Al-Baqarah 2:34"}, {"text_idx": "#000020", "text": "Rabbiin subhaanahu wa ta\u2019aalaa Aadamiin kabajuun Malaaykota akka sujuudaniif ajaje. Ibliisa malee malaaykonni Gooftaa isaaniitif ajajamuun ni sujuudan. Garuu ibliisni of tuuluu fi waanyu (hinaaffi) irraa kan ka\u2019e sujuuda ni dide. Kanaafu, warra Rabbii olta\u2019aa mormanii fi ajaja Isaa faallessan keessaa ta\u2019e.[5] (Waa\u2019ee Rabbiif ajajamuu irraa of tuulu (istikbaar) fi adabbii namatti fidu ilaalchise ilaali suuratu An-Nisaa 4:173, Suuratu As-Saaffaat 37:35, Suuratu Zumar 39:59, Suuratu Ghaafir 40:60. Aayaat tanniin yoo itti xinxallite Islaamni osoo of hin tuulin Rabbi olta\u2019aaf harka kennuu, gadi jechuu fi masakamu akka ta\u2019e ni argita.)"}, {"text_idx": "#000021", "text": "Rabbiin waliin wanta biraa gabbaruunis (shirkiin) namoota baay\u2019ee Islaama irra turan Islaama keessaa baase. Kunis, Rabbiin ala wanta biraatiif harka kennuu fi masakamuun Islaama keessaa bahan. Akka fakkeenyaatti, Ummanni Nuuh yommuu Rabbiin waliin wanta sheyxaanni isaanitti miidhagse gabbaran (waaqefatan) Islaama keessaa bahan. Araboonni yommuu Rabbii gaditti wanta biraa gabbaranii fi namoota isaaniif seera tumu godhachuun hayyama Rabbii malee seera isaanii fudhatan amanti Nabii Ibraahim keessaa bahan. Amantiin nabii Ibraahim, Muusaa, Iisaa fi nabiyyoota biroo hundi Islaama. Nabiyyoonni hundu warra Rabbii tokkichaaf harka kennaniidha. Yahuudotaa fi Kiristaanonnis yommuu hayyoota fi moloksee isaaniitiif ajajaman amantii Muusaa fi Iisaa keessaa bahan. Rabbiin subhaanahu wa ta\u2019aalaa ni jedha:"}, {"text_idx": "#000022", "text": "\u201cRabbii gaditti hayyootaa fi moloksee\nisaanii gooftolee godhatan, akkasumas Masiih ilma Mariyamis [gooftaa godhatan].\nGabbaramaa Tokkicha gabbaruu malee homattu hin ajajamne. Isa malee gabbaramaan\nhaqaa hin jiru. Wanta isaan itti qindeessan irraa Inni qulqullaa\u2019e.\u201d Suuratu At-Tawbaa 9:31"}, {"text_idx": "#000023", "text": "Namoonni kunniin hundi Rabbii olta\u2019aa dhiisanii namoota akka isaaniitiif harka kennanii masakaman. Kanaafu, akkuma Rabbiin mirkaneessu hiikni sirriin Islaamaa: Isa qofa gabbaruu fi Ergamaa Isaatiif ajajamuun Rabbii tokkichaaf harka kennuudha. Ragaan kana jecha Rabbii olta\u2019aati:"}, {"text_idx": "#000024", "text": "\u201cRabbiin gabricha shariikonni irratti wal mormanii fi gabricha namticha tokkoof qofa ta\u2019e fakkeenya dhiyeessa. Isaan lamaan wal-qixaa? Faaruun hundi kan Rabbiiti. Garuu baay\u2019een isaanii hin beekan.\u201d Suuratu Az-Zumar 39:29"}, {"text_idx": "#000025", "text": "(Shariikota jechuun hojii ykn dhaabbata keessatti qooda waliin fudhachuuf namoota ifaajee isaanii ifaajee namoota birootti ykn wanta qaban (qabeenya isaanii) qabeenya nama biraatti dabalaniidha.) Fakkeenyi Rabbiin subhaanahu wa ta\u2019aalaa asitti dhiyeesse garaagarummaa Muslima Gooftaa Tokkicha qofa gabbaruu fi mushrika Rabbiin waliin wantoota waaqefataman biroo gabbaru ibsa. Gabrichi bulchaa tokko qofaaf ajajamu akka Musliima Rabbiin malee homaayyu hin gabbareeti. Kana keessa Islaamni Rabbii qofaaf harka kennu akka ta\u2019ee ragaatu jira."}, {"text_idx": "#000027", "text": "Gabrichi bulcha tokko qofa qabu akka Muslima Gooftaa tokko qofa qabuuti. Isaan ala wanta biraa hin gabbaru."}, {"text_idx": "#000028", "text": "Gabrichi bulchaa tokkoo ol qabu immoo akka mushrika gabbaramaa tokkoo ol qabuuti. Rabbiin waliin gabbaramtoota kanniin gabbara. Gabrichi bulchitoota baay\u2019ee qabu, bulchitoonni kunniin isarratti wal dhabu. Hundi isaanitu gabrichi kuni isa akka tajaajilu barbaadu. Kunis koottu hojii kiyya hojjadhu, sunis koottu hojii kiyya hojjadhu, kuunis koottu hojii kiyya hojjadhu jedhaan. Bulchaa tokkoof gadi hin dhaabbatu. Oli gadi isa raasu. Gabrichi bulchaa tokko qofaaf ta\u2019e immoo kana hundarra nagaha ta\u2019uun bulcha tokko qofaaf ajajama. Kanaafu, gabrichi bulchaa tokkoof buluu fi gabrichi bulchitoota baay\u2019eef bulu wal qixaa?"}, {"text_idx": "#000029", "text": "Amma mee itti xinxalli, Gooftaa tokkicha qofaaf gabra ta\u2019uu wayya moo gooftoolee baay\u2019eef gabra ta\u2019uu wayyaa? Dhugumatti Gooftaa tokko qofaaf gabra ta\u2019uu wayya. Namni Rabbii tokkichaaf gabra yoo hin ta\u2019in wantoota biroo baay\u2019eef gabra ta\u2019a. Kanneen akka sheyxaana, fedhii lubbuu, namoota, sanama, taabotaa fi uumamtoota biroo. Kuni immoo kabajaa fi gammachuu akka dhaban nama taasisa. Mee nama Rabbii tokkichaaf of gadi qabuu fi jaalala Isaa argachuuf hojii gaggaarii hojjatuu fi nama Rabbiin ala wantoota biraatiif of gadi qabuu fi jaalala isaanii argachuuf carraaqu wal bira qabi. Kamtu irra kabajaa fi tasgabbii argataa? Dhugumatti Gooftaa tokkichaaf of gadi qabuu fi Jaalala Isaa qofa barbaadun hojii gaggaarii hojjachuun jeequmsaa fi ba\u2019aa baay\u2019ee irraa nama baraara. Kanaafu, Islaamni uumamtootaaf gabra ta\u2019uu fi jeequmsa irraa nama baraarun gara Gooftaa tokkichaaf of gadi qabuu fi harka kennuutti nama waama. Kuni immoo bilisummaa dhugaati."}, {"text_idx": "#000031", "text": "Maamila ta'uuf imeeli kee itti galchi, beeksisa barruu haarawa argadhu."}]